**Elhunyt Albert Gábor Kossuth-díjas író**

Döbbenten hallgattam a Szabad Európát. 1986-ot írtunk. Az írószövetségi közgyűlésen Albert Gábor szólalt föl: „Magyarországon az irodalom sosem volt pusztán művészeti kérdés, s magam is úgy vagyok vele, hogy mindezt el kell valahol mondanom annak ellenére, hogy Bornemisza Péter szavait kölcsönvéve: »egyfelől félek, másfelől ég a szívem, és talán az oldalamon is kifakadna, ha a számat föl nem tátanám.«” Sorra vette az ország, a százszor becsapott, önérzetében megalázott, múltjából kiforgatott, hamis bűntudattal bénított magyar nép erkölcsi és általános gondjait, akikkel megtagadtatták határainkon kívül rekedt rokonait, s halottaitól is megfosztották. „A lélek legjobb esetben féligazságokat kapott táplálékul, az igazság pedig – jól tudjuk – abszolútum. A féligazság – a teljes hazugság.” A remény- és célvesztett nép úgy él, mintha a kivárás, a kiböjtölés lenne a legjobb stratégia. Mintha csak túlélni akarná a nemszeretem éveket. „Beteg az ország, gyógyítani kell. Megrettenve és belesápadva nézem a statisztikákból kirajzolódó országos pusztulás képét.”

A hatalom képviseletében jelen lévő Berecz János elfogadhatatlannak tarotta és harciasan visszautasította Albert Gábor „demagógiáját”, amit rendszerváltoztatás nyitányaként tarthatunk számon.

Megrendítő szavainak hallatán – melyek miatt egy ideig nem publikálhatott – felkerestem a Zenetudományi Intézet könyvtárában. Ez volt a velem való megtisztelő barátságának kezdete. Ekkor már ismertem az Emelt fővel című rendkívüli szociográfiát (1983), melyben bemutatta a kitelepített magyarországi svábok sorsát, a helyükre telepített felvidéki és délvidéki magyarok, valamint a bukovinai székelyek kálváriáját. Emlékezetes az első találkozásunk. Magas, szikár, kodályi hajviseletű férfi állt előttem, rögtön feltűntek szép kezén a hosszú ujjai. Kézfogása energikus, erős, férfias volt, gyönyörű, lágy basszus hangja lenyűgözött. Meghívott a Bimbó utcai lakásukba, ahol megismertem feleségét, Zsuzsát. Rögtönzött vacsorát rittyentettünk, egyikünk a kenyeret kente, másikunk paradicsomot vágott hozzá. Véget nem érő beszélgetéseink később budakeszi házukban, vagy nálunk, Kelenföldön, s Ausztriában is folytatódtak. Ritkák, a kelleténél és a szükségesnél sokkal ritkábbak voltak e találkozások, különösen, mikor kiderült, hogy édesanyámnak mindketten egyetemista társai voltak. A négyesben való együttléteink során megajándékoztuk egymást a gondolkodás, az azonos erkölcsi alapköveken való vita és egyetértés ritka örömével. Gábor tiszta, világos gondolatait nem a saját, hanem a nemzet érdekei ösztönözték. Foglalkoztatták a magyar sorskérdések, s a magyar kultúra egyetemes értékei. Cizellált műveltségére jellemző, hogy jóval túl a 70-en ógörögül kezdett tanulni. Magasra tette a mércét, igényes volt saját magával és környezetével szemben egyaránt. A hivatalos elismerés sokáig elkerülte.

Vérbeli közéleti ember volt, akit felelősségtudat, erkölcsi tartás és rendkívüli tisztesség jellemez. 1988-ban Tőkéczki László történésszel együtt megszervezte a Magyar Protestáns Közművelődési Egyesületet, amelynek elnöke lett. Főszerkesztője volt az Új Magyarország című napilapnak, az Új Magyar Híreknek és a Magyarok Világlapjának. 1989-től a Magyar Írószövetség választmányi, majd elnökségi tagja, 2010-től a Magyar Írószövetség örökös tagja, 2011-től a Magyar Művészeti Akadémia rendes tagja volt. Munkásságát a Magyar Érdemrend lovag-, majd tisztikeresztjével, 2015-ben Kossuth-díjjal, 2016-ban Berzsenyi Dániel-díjjal ismerték el. Utoljára akkor találkoztam vele, mikor a Magyar Tudományos Akadémián a Magyar Örökség-díjat vette át 2016 decemberében. Egy évre rá örökre itt hagyott minket. 88 évet élt. Írásai örök fogódzót jelentenek az értelmiségi küldetésű embereknek. Szelíden határozott egyénisége mindig hiányozni fog.

Radics Éva